Det bugner med indsamlinger og andet frivilligt arbejde til fordel for ofrene fra krigen i Ukraine. For krigen i Ukraine fylder hos de fleste, og det gør den også hos Sisse Christensen fra Aalborg. Voldsomme billeder af flygtende civile blandt murbrokker i det krigshærgede land satte skub i Sisse Christensens tanker. Hun ville også donere til ukrainerne, men synes, det var svært at overskue, hvor man kunne gøre det. Derfor fik hun en ide. Hun ville samle alle donationssteder i Danmark ét sted. På en app. -	Jeg tænkte, det var noget, danskerne kunne forholde sig til. At det var nemt og håndgribeligt, siger Sisse Christensen. Fra tanke til handling Det har taget to uger at gøre ideen om appen til virkelighed. Og selvom Sisse Christensen til daglig har et fuldtidsjob som kommunikationsmedarbejder i Frederikshavn Kommune, så er al fritid blevet brugt på appen. - Hvis det kan organisere nødhjælpen bedre, så er det virkelig det hele værd, siger hun. Den innovative nordjyde har dog ikke kunnet gøre det alene. Hun sendte derfor en mail til it-konsulenthuset Soft Design for at høre, om de kunne hjælpe med udvikling af appen. Soft Design svarede hurtigt tilbage på hendes mail. Deres svar kom helt bag på hende. -	Jeg var nærmest chokeret over, at de gerne ville hjælpe, siger hun og fortsætter: - Det er så vildt, at de vil donere tid til sådan et projekt, når de jo ikke tjener penge på det. Organiseret nødhjælp De mange arbejdstimer bar pludselig frugt. Fredag var appen tilgængelig i app store, og snart kan den også downloades til Android. -	Jeg har siddet flere gange nu og kigget, hvor mange indsamlingssteder der har tilmeldt sig, siger hun. Efter et døgn har tre indsamlingssteder tilmeldt sig i appen. Sisse Christensen er i kontakt med yderligere ti steder, der gerne vil plottes ind på kortet. Derudover har 47 personer downloadet appen. -	Jeg håber bare, at den her fælles platform kan gøre en forskel. Det er i hvert fald mit bidrag til Ukraine, siger Sisse Christensen.

Opsummering:
Appen skal gøre det nemmere at finde steder, der indsamler nødhjælp til Ukraine.